## Pravilnik o aktivnom traženju posla i raspoloživosti za rad

### NN 39/2009 (31.3.2009.), Pravilnik o aktivnom traženju posla i raspoloživosti za rad

39 31.03.2009 Pravilnik o aktivnom traženju posla i raspoloživosti za rad

MINISTARSTVO GOSPODARSTVA, RADA I PODUZETNIŠTVA

886

Na temelju članka 11. stavka 3. Zakona o posredovanju pri zapošljavanju i pravima za vrijeme nezaposlenosti (»Narodne novine«, br. 80/08.) ministar nadležan za rad donosi

PRAVILNIK

O AKTIVNOM TRAŽENJU POSLA I RASPOLOŽIVOSTI ZA RAD

I. OPĆE ODREDBE

Članak 1.

(1) Ovim Pravilnikom uređuju se aktivnosti koje nezaposlena osoba provodi u suradnji s Hrvatskim zavodom za zapošljavanje (u daljnjem tekstu: Zavod), u cilju utvrđivanja statusa nezaposlene osobe, pripreme za zapošljavanje i zapošljavanja.

(2) Aktivnosti iz stavka 1. ovoga članka, osim redovnog mjesečnog javljanja, bez gubljenja statusa nezaposlene osobe, ne mora provoditi nezaposlena osoba za vrijeme privremene nesposobnosti za rad na temelju potvrde nadležnog liječnika.

Članak 2.

(1) Aktivnostima iz članka 1. ovoga Pravilnika smatraju se aktivno traženje posla i raspoloživost za rad.

(2) Aktivno traženje posla i raspoloživost za rad obuhvaćaju sva djelovanja nezaposlene osobe i Zavoda usmjerena pronalaženju zaposlenja koje odgovara stručnim, radnim i osobnim mogućnostima nezaposlene osobe.

II. AKTIVNO TRAŽENJE POSLA

Članak 3.

(1) Aktivno traženje posla obuhvaća sudjelovanje nezaposlene osobe u:

1. grupnom informiranju,

2. individualnim savjetovanjima u cilju utvrđivanja stručnih, radnih i osobnih mogućnosti nezaposlene osobe,

3. grupnom savjetovanju,

4. utvrđivanju aktivnosti i ciljeva profesionalnog plana,

5. provedbi aktivnosti utvrđenih profesionalnim planom,

6. sudjelovanje u postupku profesionalne selekcije.

(2) Pored aktivnosti iz stavka 1. ovoga članka aktivno traženje posla obuhvaća:

1. redovito mjesečno javljanje Zavodu,

2. podnošenje molbi poslodavcima ili davanje oglasa i javljanje na oglase i natječaje.

(3) Nezaposlena osoba dužna je o razlozima neizvršavanja aktivnosti iz stavka 1. ovoga članka izvijestiti Zavod najkasnije u roku od tri dana od dana neizvršene aktivnosti.

1. Grupno informiranje

Članak 4.

(1) Grupno informiranje obuhvaća:

1. upoznavanje s aktivnostima koje je obvezna provoditi nezaposlena osoba u suradnji sa Zavodom (individualno savjetovanje, izrada profesionalnog plana, realizacija profesionalnog plana i drugo),

2. informiranje o pravima i obvezama iz Zakona o posredovanju pri zapošljavanju i pravima za vrijeme nezaposlenosti i podzakonskih akata,

3. informiranje o kretanjima na tržištu rada.

(2) Grupno informiranje zakazuje se prilikom prijave Zavodu ili prilikom individualnog savjetovanja, a najkasnije u roku od 15 dana od dana prijave Zavodu.

Članak 5.

(1) Zavod organizira i ciljano grupno informiranje sa svrhom povećanja mogućnosti obrazovanja, zapošljavanja, samozapošljavanja i rehabilitacije nezaposlene osobe.

(2) Na ciljano grupno informiranje nezaposlenu osobu se upućuje prilikom individualnog savjetovanja uputnicom koju potpisuje ili ju se može obavijestiti pisanim pozivom, telegramom ili putem telefona o čemu se sastavlja službena zabilješka.

2. Individualno savjetovanje

Članak 6.

(1) Individualnim savjetovanjem utvrđuju se stručne, radne i osobne mogućnosti nezaposlene osobe u svrhu definiranja profesionalnog plana.

(2) Tijekom individualnih savjetovanja se za svaku nezaposlenu osobu prikupljaju podaci o:

1. redovnom obrazovanju (zvanje),

2. dodatnom obrazovanju i osposobljenosti,

3. radnim iskustvima (zanimanje),

4. radnim vještinama i osobnim karakteristikama,

5. socijalnim i zdravstvenim prilikama,

6. profesionalnim interesima i motiviranosti za rad,

7. ostali podaci važni za utvrđivanje statusa nezaposlene osobe.

(3) Prvo individualno savjetovanje zakazuje se prilikom prijave Zavodu, a najkasnije u roku od 15 dana od dana prijave Zavodu.

(4) O vremenu održavanja ostalih individualnih savjetovanja nezaposlena osoba se obavještava prilikom redovnog javljanja Zavodu uputnicom koju potpisuje ili ju se može obavijestit pisanim pozivom, telegramom ili putem telefona o čemu se sastavlja službena zabilješka.

Članak 7.

(1) Zavod organizira i ciljano profesionalno savjetovanje koje može uključivati i psihološko-medicinsku obradu nezaposlene osobe.

(2) Postupak ciljanog profesionalnog savjetovanja provodi stručni tim za profesionalno usmjeravanje u čiji sastav se prema potrebi uključuje liječnik specijalist medicine rada.

(3) Nezaposlena osoba obvezna je uključiti se u ciljano profesionalno savjetovanje temeljem dogovora sa službenom osobom Zavoda prije utvrđivanja profesionalnog plana, odnosno temeljem aktivnosti iz utvrđenog profesionalnog plana.

(4) O vremenu održavanja ciljanog profesionalnog savjetovanja nezaposlenu osobu obavještava se prilikom individualnog savjetovanja uputnicom koju potpisuje ili ju se može obavijestit pisanim pozivom, telegramom ili putem telefona o čemu se sastavlja službena zabilješka.

3. Grupno savjetovanje

Članak 8.

(1) Grupnim savjetovanjem nezaposlena osoba stječe i razvija vještine za aktivno traženje posla i kompetencije za upravljanje vlastitim profesionalnim razvojem.

(2) Grupno savjetovanje provodi se kroz četiri modula:

– pisanje molbi i životopisa,

– tehnike aktivnog traženja posla,

– priprema za razgovor s poslodavcem,

– samoprocjene profesionalnih mogućnosti.

(3) Nezaposlena osoba obvezna je uključiti se u grupno savjetovanje temeljem dogovora sa službenom osobom Zavoda prije utvrđivanja profesionalnog plana, odnosno temeljem aktivnosti iz utvrđenog profesionalnog plana.

(4) O vremenu održavanja grupnog savjetovanja nezaposlenu osobu obavještava službena osoba Zavoda prilikom individualnog savjetovanja uputnicom koju potpisuje ili ju se može obavijestiti pisanim pozivom, telegramom ili putem telefona o čemu se sastavlja službena zabilješka.

4. Profesionalni plan

Članak 9.

(1) Profesionalni plan je obvezujući dokument u kojem su definirane aktivnosti i obveze nezaposlene osobe i Zavoda, kao i rokovi njihove provedbe.

(2) Profesionalni plan utvrđuje Zavod u suradnji s nezaposlenom osobom nakon provedenog grupnog informiranja i individualnih savjetovanja.

(3) Utvrđeni profesionalni plan potpisuju službena osoba Zavoda i nezaposlena osoba.

Članak 10.

Profesionalni plan sadrži:

1. popis poslova i zanimanja koje nezaposlena osoba može obavljati prema njezinim utvrđenim stručnim, radnim i osobnim mogućnostima,

2. popis aktivnosti koje će nezaposlena osoba provoditi u cilju zapošljavanja,

3. popis aktivnosti pripreme za zapošljavanje i rokova za izvršenje istih.

Članak 11.

Profesionalni plan se revidira ukoliko nastupe okolnosti koje zahtijevaju promjenu popisa poslova i zanimanja, te aktivnosti koje će nezaposlena osoba provoditi u cilju zapošljavanja, a najkasnije u roku od 6 mjeseci od zadnje izrade profesionalnog plana.

Članak 12.

(1) Nezaposlena osoba se obvezuje svojim potpisom profesionalnog plana provoditi aktivnosti iz profesionalnog plana u dogovorenim rokovima.

(2) Nezaposlena osoba dužna je tijekom individualnih savjetovanja, koji se provode u svrhu revidiranja profesionalnog plana, izvijestiti službenu osobu Zavoda o provođenju sljedećih aktivnosti:

1. podnošenju molbi poslodavcima ili davanju oglasa i javljanja na oglase i natječaje,

2. vođenju dnevnika traženja posla.

5. Profesionalna selekcija

Članak 13.

(1) Profesionalna selekcija jest stručni postupak odabira kandidata za određeno radno mjesto ili obrazovanje u kojemu se odabiru oni koji najbolje udovoljavaju postavljenim zahtjevima.

(2) Profesionalna selekcija može uključivati ispitivanje sposobnosti, karakteristika osobnosti, interesa, vrijednosti, motivacije, a po potrebi zdravstvenog stanja i specifičnih znanja.

(3) O vremenu provedbe postupaka profesionalne selekcije nezaposlenu osobu obavještava se pisanim pozivom, telegramom ili putem telefona o čemu se sastavlja službena zabilješka.

III. RASPOLOŽIVOST ZA RAD

Članak 14.

(1) Nezaposlena osoba je raspoloživa za rad ako se odaziva na svaki poziv Zavoda radi pripreme za zapošljavanje i zaposlenja.

(2) Pozivanje iz stavka 1. ovoga članka obavlja se pisanim pozivom, telegramom ili putem telefona o čemu se sastavlja službena zabilješka.

Članak 15.

(1) Nezaposlena osoba svoju neraspoloživost za rad može opravdati Zavodu zbog:

1. bolesti i bolničkog liječenja prema potvrdi nadležnog liječnika,

2. smrti supružnika, roditelja, djeteta, braće, sestara, roditelja supružnika do 5 dana,

3. elementarne nepogode do 5 dana,

4. osobnih razloga do 18 dana godišnje.

(2) Nezaposlena osoba dužna je o nastanku okolnosti iz stavka 1. ovoga članka obavijestiti Zavod u roku od 3 dana od dana njihovog nastanka, a dokaz kojim opravdava svoju neraspoloživost dostaviti odmah po prestanku navedenih okolnosti.

IV. PRESTANAK ISPUNJAVANJA UVJETA O AKTIVNOM TRAŽENJU POSLA I RASPOLOŽIVOSTI ZA RAD

Članak 16.

Smatrat će se da nezaposlena osoba ne ispunjava uvjete o aktivnom traženju posla u sljedećim slučajevima:

1. ako se ne uključi u grupno informiranje u zakazano vrijeme prema članku 4. stavku 2. ovoga Pravilnika, osim iz razloga navedenih u članku 15. ovoga Pravilnika,

2. ako se ne odazove na individualno savjetovanje u zakazano vrijeme prema članku 6. stavku 3. i 4. ovoga Pravilnika osim iz razloga navedenih u članku 15. ovoga Pravilnika,

3. ako se ne odazove na grupno savjetovanje u zakazano vrijeme prema članku 8. stavku 4. ovoga Pravilnika osim iz razloga navedenih u članku 15. ovoga Pravilnika,

4. ako odbije dati podatke iz članka 6. stavka 2. ovoga Pravilnika zbog čega se ne može utvrditi profesionalni plan iz članka 9. ovoga Pravilnika,

5. ako se ne pridržava aktivnosti i rokova koje sadrži profesionalni plan iz članka 10. ovoga Pravilnika,

6. ako odbije sudjelovanje u postupku profesionalne selekcije iz članka 13. ovoga Pravilnika.

Članak 17.

Smatrat će se da nezaposlena osoba nije raspoloživa za rad ako se ne odazove na poziv Zavoda na način utvrđen prema članku 14. ovoga Pravilnika.

V. PRIJELAZNE I ZAVRŠNE ODREDBE

Članak 18.

Na dan stupanja na snagu ovoga Pravilnika prestaje važiti Pravilnik o aktivnom traženju posla i raspoloživosti za rad (»Narodne novine«, br. 96/02.).

Članak 19.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/09-01/52

Urbroj: 526-08-02-03/2-09-7

Zagreb, 18. ožujka 2009.

Potpredsjednik Vlade
Republike Hrvatske i ministar
gospodarstva, rada i poduzetništva
Damir Polančec, dipl. ing., v. r.

Pravilnik, NN 39/2009-886